neuvoston kannasta rautatieliikenteen matkustajien oikeuksista ja velvollisuuksista 23 päivänä lokakuuta 2007 annetun Euroopan parlamentin ja neuvoston asetuksen (EY) N:o 1371/2007 uudelleenlaadintaan

2017/0237 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston kannasta rautatieliikenteen matkustajien oikeuksista ja velvollisuuksista 23 päivänä lokakuuta 2007 annetun Euroopan parlamentin ja neuvoston asetuksen (EY) N:o 1371/2007 uudelleenlaadintaan

(ETA:n kannalta merkityksellinen teksti)

1.Tausta

Päivä, jona ehdotus on toimitettu Euroopan parlamentille ja neuvostolle

(asiakirja COM(2017) 548 final – 2017/0237 COD): 27.9.2017 Päivä, jona Euroopan talous- ja sosiaalikomitea on antanut lausuntonsa: 18.1.2018 Päivä, jona Euroopan parlamentti on vahvistanut ensimmäisen käsittelyn kantansa: 15.11.2018 Päivä, jona muutettu ehdotus on toimitettu: Ei sovelleta Päivä, jona neuvoston kanta on vahvistettu: 25.1.2021

2.Komission ehdotuksen tavoite

Komissio ei ehdottanut rautatieliikenteen matkustajien oikeuksia koskevan asetuksen täysimittaista tarkistamista vaan asetuksen uudelleenlaadintaa, jotta seuraavat keskeiset osat voitaisiin hyväksyä nopeasti:

Poikkeukset: Lainsäädäntöehdotuksella haluttiin a) aikaistaa kotimaanliikennettä koskevien poikkeusten voimassaolon päättymistä (nykyisten sääntöjen mukaan niiden olisi päätyttävä vuoteen 2024 mennessä) ja b) pitää rajatylittävä kaupunki-, esikaupunki- ja alueellinen liikenne jatkuvasti rautatieliikenteen matkustajien oikeuksia koskevan asetuksen soveltamisalan piirissä.

Suorat liput: Neljännessä rautatiepaketissa jätetään jäsenvaltioiden päätettäväksi, haluavatko ne asettaa suoria lippuja koskevia tiukempia sääntöjä, ja säädetään, että komission olisi seurattava tähän liittyvää markkinakehitystä vuoteen 2022 asti. Uudelleenlaaditussa ehdotuksessa keskityttiinkin ainoastaan matkustajien tiedonsaantioikeuden lisäämiseen. Jos matkustajille ei ole ilmoitettu asianmukaisesti, että he ovat ostaneet vain erillisiä lippuja, lippuja olisi pidettävä suorana lippuna, joka mahdollistaa kattavan suojan matkan keskeytymistapauksissa.

Ylivoimaista estettä koskeva lauseke: Ennen Euroopan unionin tuomioistuimen vuonna 2013 antamaa tuomiota kaikki sidosryhmät olivat tulkinneet asetuksen sisältävän ylivoimaisen esteen lausekkeen, joka vapauttaa kuljetusyritykset korvausvelvollisuudesta. Tuomion jälkeen rautatieyritykset katsoivat tulevansa syrjityiksi sellaisiin muihin liikenteenharjoittajiin nähden, joihin sovelletaan ylivoimaista estettä koskevia poikkeuksia. Sen vuoksi komissio ehdotti, että otettaisiin käyttöön soveltamisalaltaan suppea säännös, joka kattaisi ankarat sääolot ja suuret luonnonkatastrofit. Lainsäädäntöehdotuksen tavoitteena oli varmistaa tasapuoliset toimintaedellytykset, oikeudellinen oikeudenmukaisuus, oikeasuhteisuus ja johdonmukaisuus suhteessa muihin liikennemuotoihin.

Vammaiset ja liikuntarajoitteiset henkilöt: Vammaisten henkilöiden oikeuksia koskevan Yhdistyneiden kansakuntien yleissopimuksen (UNCRPD) puitteissa tehtyjen sitoumusten mukaisesti säädösehdotuksella pyrittiin varmistamaan, että jäsenvaltiot eivät voi enää myöntää vapautusta avustamisesta ja vahingoittuneiden liikkumisvälineiden korvaamisesta. Tietoa on esteettömyyttä koskevassa eurooppalaisessa säädöksessä asetettujen vaatimusten mukaisesti asetettava saataville helppokäyttöisessä muodossa. Rautateiden henkilöstöä on koulutettava tähän. Näin lisättäisiin osaltaan rautatieliikenteen osallistavuutta.

Koska lainsäätäjät eivät noudattaneet uudelleenlaatimismenettelyjä koskevia sääntöjä vaan ehdottivat useita muutoksia säännöksiin, joihin ei puututtu lainsäädäntöehdotuksessa, komission alkuperäinen tavoite useiden tärkeimpien säännösten nopeasta hyväksymisestä ei enää vaikuttanut realistiselta. Sen vuoksi komissio tuki lainsäätäjiä neuvottelujen aikana sellaisten ratkaisujen löytämisessä, jotka voisivat kannustaa rautateiden henkilöliikennepalvelujen, myös lipunmyyntimarkkinoiden, edelleenkehittämiseen. Komissio on keskittynyt erityisesti suoria lippuja koskevan velvoitteen käyttöönottoon, reaaliaikaisten tietojen antamiseen, matkustajien oikeuteen uudelleenreititykseen, polkupyörien kuljettamiseen junassa, liikuntarajoitteisten henkilöiden ennakkoilmoitusaikojen lyhentämiseen ja valitustenkäsittelymenettelyn selkeyttämiseen.

3.Huomautukset neuvoston kannasta

Neuvoston ensimmäisen käsittelyn kanta, joka vahvistettiin 25. tammikuuta 2021, tukee komission ehdotuksen päätavoitetta eli matkustajien oikeuksien yleisen parantamisen varmistamista siten, että samalla varmistetaan asianmukainen tasapaino matkustajien ja rautatiealan etujen välillä. Nykyiseen lainsäädäntökehykseen tehtävät pääparannukset ovat seuraavat:

(1)Reaaliaikaisten liikenne- ja matkatietojen antaminen

Neuvosto on Euroopan parlamentin ja komission kanssa samaa mieltä siitä, että rataverkon haltijoiden ja rautatieyritysten olisi annettava reaaliaikaisia liikenne- ja matkatietoja rautatiepalveluketjun muille osallistujille (eli muille rautatieyrityksille, asemanhaltijoille, lipunmyyjille ja matkanjärjestäjille). Jos rataverkon haltijan ei ole teknisesti mahdollista jakaa reaaliaikaisia tietoja mille tahansa taholle, kyseinen jäsenvaltio voisi soveltaa poikkeusta enintään yhdeksän vuoden ajan ja sen on arvioitava tilannetta uudelleen joka toinen vuosi. Tältä osin jäsenvaltion on ilmoitettava komissiolle poikkeuksen syyt sekä tilanteen muuttamiseksi toteutetut tai suunnitellut toimenpiteet.

Komissio on tyytyväinen tämän säännöksen käyttöönottoon. Se mahdollistaisi kaikenlaisen syrjinnän välttämisen matkustajien välillä, sillä heillä olisi näin samanlaatuiset ja reaaliaikaiset tiedot riippumatta siitä, ovatko he ostaneet lipun suoraan rautatieliikenteen harjoittajalta vai välittäjäyritykseltä. Lisäksi matkatietojen saatavuus ja varausjärjestelmien käyttö antaisivat lipunmyyjille ja matkanjärjestäjille mahdollisuuden kehittää innovatiivisempia lipunmyyntituotteita, mikä edistäisi rautatielippumarkkinoiden dynamiikkaa.

(2)Suorat liput